અમેરિકાના પ્રમુખ ડોનાલ્ડ ટ્રમ્પે મોડેમોડે પુતીનને અભિનંદન મોકલ્યા હતાં ખરા. ચીનના પ્રમુખને પણ આપવા ખાતરના અભિનંદન આપ્યાં અને સાથોસાથ મજાક પણ કરી કે અમેરિકામાં પણ પ્રમુખપદ બે જ મુદત માટે રાખી શકાય છે તેમાં ફેરફાર કરવાની જરૂર છે. પ્રમુખપદની મુદત બદલવા કરતાંય અમેરિકા અને યુરોપે પોતાની નીતિઓ બદલવી પડશે. એશિયામાં એક સાથે બે મજબૂત નેતાઓ ઉપસ્યા છે. આમ તો છેલ્લાં એક દાયકાથી ધીમે ધીમે બંને નેતા વિશ્વ મંચ પર મજબૂતીથી પકડ જમાવી રહ્યાં હતાં, પણ હવેનો તબક્કો વધારે મહત્ત્વનો છે. ખાસ શી જિનપિંગને, કેમ કે તેમની સામે નજીકના ભવિષ્યમાં સ્થાનિક ધોરણે કોઈ પડકાર ઊભો થાય તેમ લાગતું નથી. પુતીનને પણ આ વખતે 76.6 ટકા મતો મળ્યા તે અગાઉ કરતાં વધારે છે. અગાઉ તેમને 65 અને 71 ટકા, જ્યારે ચાર વર્ષ પહેલાં માત્ર 52 ટકા મતો મળ્યા હતા. આ વખતે પરાણે મતદાન કરાવાયાના અહેવાલો વચ્ચે તેમની સામે પક્ષમાંથી જ અને દેશમાંથી જ વિરોધ સાવ શમી ગયો નથી.